**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO
DĖL PRITARIMO TAIKOS SUTARČIAI CIVILINĖJE BYLOJE**

**1. Sprendimo projekto esmė, tikslai ir uždaviniai.**

Šiuo sprendimu siekiama taikos sutartimi užbaigti civilinę bylą Nr. e2-3652-980/2015 dėl savivaldybės turtinių teisių gynimo.

**2. Projekto rengimo priežastys ir kuo remiantis parengtas sprendimo projektas.**

Ieškovei - Savivaldybei nuosavybės teise priklauso statiniai Perkėlos g. 3, Klaipėdoje.

Atsakovė – UAB „Kamineros krovinių terminalas (anksčiau UAB „Mabre LPC), įgyvendindama Savivaldybėje suderintą projektą „Krovinių saugojimo aikštelių ir inžinerinės infrastruktūros įrengimas Perkėlos g.“, kuriame Savivaldybės statiniai buvo pažymėti kaip griautini, 2007 m. pabaigoje gavusi statybos leidimą minėtos aikštelės statybai, nugriovė du Savivaldybės statinius.

Ginčas kilo dėl to, jog Savivaldybė, derindama techninius projektus bei suteikdama statybos leidimus, vykdė viešojo administravimo funkcijas, tačiau kaip griautinų statinių savininkas nedavė leidimo juos griauti. Tuo tarpu atsakovas, statomos aikštelės projekto suderinimą ir gautą statybos leidimą (nors jame nebuvo nurodyta griauti Savivaldybės statinius) įvertino kaip pritarimą tiek aikštelės statybai, tiek griautinų statinių nugriovimui.

Įvertinant tas aplinkybes, jog šioje situacijoje neaiškios bylinėjimosi perspektyvos dėl to, kad techninis projektas buvo suderintas savivaldybės administracijoje negavus statinių savininko sutikimo, atsakovė byloje prašė pritaikyti ieškinio senatį, bei atsižvelgiant į tai, kad Savivaldybė dėl pastatų techninės būklės galėjo priimti sprendimą juos nugriauti, šalys susitarė baigti ginčą taikiai -abipusių nuolaidų būdu, atsakovui kompensuojant Savivaldybei apie 52% nugriautų statinių vidutinės rinkos vertės (VĮ Registrų centro 2015 m. nustatyta statinių vidutinė rinkos vertė iš viso - 9.700,- Eur).

**3. Kokių rezultatų laukiama.**

Pasirašius taikos sutartį ir ją patvirtinus teismui, civilinė byla bus nutraukta.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Savivaldybė gaus 5.000 Eur dalinę kompensaciją ir pabaigs teisminį ginčą taikiai. Bus išvengta bylos pralaimėjimo rizikos ir su tuo susijusių pasekmių.

|  |  |
| --- | --- |
| Teisės skyriaus vedėjas | Andrius Kačalinas |